Anul acesta, Consiliul Județean Brașov a alocat din bugetul județului 47,31 milioane de lei pentru proiectul aeroportului. Suma este împărțită atât pentru efectuarea unor documentații tehnice, cât și pentru efectuarea unor lucrări, atât în ceea ce privește suprafețele de mișcare, cât și în ceea ce privește îndiguirea apelor curgătoare din zonă, dar și pentru… mutarea gardului.

Astfel, în conformitate cu datele prezentate de către oficialii CJ Brașov pentru relocarea parțială a gardului a fost alocată în buget suma de 250.000 de lei. Gardul aeroportului are și o „istorie” zbuciumat. Primele lucrări la gard au fost executate în cadrul unui contract ci firma Kasim Emaka SRL, firmă condusă la acea vreme de actualul consilier judeţean Kadas-Iluna Andrei Marius, contractul având ca obiectiv Refacerea terenului în zona balastierelor și împrejmuirea de siguranță a aeroportului. Conform declarațiilor oficialilor CJ Brașov de la acea vreme aceste lucrări aveaua o valoare de 1,6 milioane de euro. „Viabilizarea terenului este o operaţiune extrem de dificilă, care presupune dislocarea a milioane de metri cubi de pământ. Terenul va fi adus la orizontală. Acelaşi constructor va realiza şi gardul la forma lui finală. După aceea vom lansa o altă licitaţie pentru lucrările de îndiguire şi canalizare a pârâului Beselcin, astfel încât terenul aeroportului să fie ferit de apele pluviale şi de inundaţii. În această primă fază vom cheltui 69 de miliarde de lei vechi, adică aproximativ 1,6 milioane de euro”, anunța la deschiderea șantierului Aristotel Căncescu.

Anii au trecut și cu timpul și gardul s-a distrus. Astfel, în ședința de plen a CJ Brașov din mai anul trecut, s-a sesizat faptul că o porțiune de 150 de metri din gard a dispărut, acesta având o lungime totală de 11 km. Problema ar fi apărut ca urmare a pazei necorespunzătoare, care era executată de constructor, și practic pe timp de zi erau doi paznici și noapte, unul singur. După ce problema a fost semanlată public, conducerea CJ Brașov a decis ca paza să fie asigurată de Direcția de Pază și Ordine din subordine, iar în dispozitiv să fie mai mulți paznici. Mai mult, în luna iunie, Mariana Câju, care deținea la acea vreme funcția de vicepreședinte cu atribuții de președinte al forului județean, a anunțat că în urma verificărilor efectuate a constatat faptul că, cel puțin scriptic, se investiseră 25 de milioane de euro în acest obiectiv și că, de exemplu, gardul a fost amenajat de vreo patru ori, iar pe o porțiune se surpase. Conform documentelor oficiale, a susținut Câju, gardul a fost amenajat inițial de firma Gotic, iar apoi de societatea Kasim Emaka.

Distribuie articolul: Facebook

Twitter

Email

Listare

